Aveng Water vir R10 m. minder verkoop as verwag | Netwerk24
Deur Petrus Malherbe 25 Junie 2019 15:55
Konstruksie aan een van Aveng se bouprojekte in Johannesburg. Foto: Getty Images
Aveng het Dinsdag 'n betaling van R85 miljoen van Cambrose 735, 'n spesialedoelmaatskappy in swart besit, ontvang.
Aveng Water suiwer onder meer suur mynwater en doen ontsouting van seewater. Die kooptransaksie is aanvanklik in Januarie aangekondig teen 'n bedrag van R95 miljoen.
Cambrose het uiteindelik R10 miljoen minder vir albei ondernemings betaal.
Luidens 'n Sens-verklaring is die bedrag ná 'n omsigtigheidsondersoek verminder.
'n Uitgestelde betaling van R5 miljoen geld wel wat in Junie 2020 betaalbaar sal wees mits 'n "aantal voorwaardes" nagekom word.
Aveng sê voorts hy gaan die geld wat hy reeds ontvang het, gebruik om die groep se finansiële posisie te versterk.
Aveng is, soos ander groot konstruksiefirmas, die afgelope paar maande diep in die knyp weens die gebrek aan groot infrastruktuurprojekte in Suid-Afrika en die res van Afrika.
Hy het reeds in Februarie 2018 aangekondig hy gaan sake herstruktureer en van niekernbates ontslae raak.